ប្រមា

ភិនភាគ 
ប្រមា (វិទ្យាសាស្ត្រ៖ Hystrix brachyura, អង់គ្លេស៖East Asian Porcupine) គឺ​ជា​សត្វ​កកេរ​ធំ​មួយ​ក្នុង​ចំណោម​សត្វ​កកេរ​ដទៃ​ទៀត ដែល​មាន​ជើង​មុខ​ក្រោយ​ខ្លីៗ និង​ម្រាម​ជើង​ធំ​ខ្លី។ ដង​ខ្លួន​ខ្លី ត្រចៀក​តូច កន្ទុយ​ធំ​ខ្លី។ ជា​ទូទៅ វា​មាន​ពណ៌​ខ្មៅ មាន​ដង​ខ្លួន​និង​កន្ទុយ​គ្រប​ដណ្ដប់​ដោយ​កាំ​រឹង​វែងៗ​រាង​ដូច​បន្លា។

ប្រមា​មាន​ដង​ខ្លួន​ចាប់​ពី​ក្បាល​ដល់​ពាក់​កណ្ដាល​នៃ​ដង​ខ្លួន ដែល​គ្រប​ដណ្ដប់​ដោយ​កាំ​ខ្លីៗ ដែល​មាន​លក្ខណៈ​ដូច​រោម និង​ផ្នែក​នៅ​សល់​គ្រប់​ដណ្ដប់​ដោយ​កាំ​វែងៗ។ កាំ​ប្រមា​ភាគ​ច្រើន​មាន​ពណ៌​ខ្មៅ​នៅ​ផ្នែក​កណ្ដាល ដោយ​ឡែក​ខាង​ចុង និង​គល់​នៃ​កាំ​វិញ​មាន​ពណ៌​ស។

កាំ​កន្ទុយ​ប្រមា​មាន​លក្ខណៈ​ពិសេស​ម្យ៉ាង ខាង​ក្នុង​កាំ​មាន​ប្រហោង​អាច​បន្លឺ​សំឡេង​បាន​នៅ​ពេល​វា​អង្រួន។ ពេល​មាន​ការ​គំរាម​កំហែង វា​បំបាស់​កាំ​របស់​វា​ឡើង​លើ​ដើម្បី​ការ​ពារ​ខ្លួន​របស់​វា​ចៀស​ផុត​ពី​ការ​យា​យី​ពី​សត្រូវ។ ប្រមា​មាន​ទំហំ​ដង​ខ្លួន​ធំ​ជាង​​ប្រមោញ តែ​មាន​កន្ទុយ​ខ្លី​ជាង និង​ពុំ​មាន​កញ្ចុំ​នៅ​ចុង​កន្ទុយ​ដូច​ប្រមោញ​ទេ។

 ជីវសាស្ត្រ 
ប្រមា​រស់​នៅ​ក្នុង​រូង​ដី​នៃ​ព្រៃ​គ្រប់​ប្រភេទ និង​ក្បែរ​តំបន់​កសិកម្ម។ វា​ជា​ប្រភេទ​សត្វ ដែល​ចិញ្ចឹម​ជីវិត​ដោយ​ស៊ី​ផ្លែ​ឈើ​ជ្រុះ​ពី​ដើម ឫស​ឈើ មើម​រុក្ខជាតិ និង​រុក្ខជាតិ​ផ្សេងៗ។ ជា​ទូទៅ វា​ជា​ប្រភេទ​សត្វ​ដែល​ចេញ​រក​ស៊ី​នៅ​ពេល​យប់ និង​សម្ងំ​នៅ​ក្នុង​រូង​នៅ​ពេល​ថ្ងៃ។

 រប៉ាយ​រស់នៅ 
នៅ​ប្រទេស​កម្ពុជា ប្រមា​គឺ​ជា​ប្រភេទ​សត្វ​ដែល​មាន​ជា​មធ្យម​ស្ទើរ​គ្រប់​ទី​កន្លែង។ វា​មាន​រស់​នៅ​គ្រប់​ប្រភេទ​ព្រៃ​នៃ​តំបន់​អាស៊ីអាគ្នេយ៍ កោះស៊ូម៉ាត្រា និង​កោះប័រណេអូ។ ប្រភេទ​នេះ​ទទួល​រង​នូវ​ការ​បរបាញ់​ដើម្បី​យក​សាច់​បរិភោគ។ កាំ និង ក្រពះ​ជា​តម្រូវ​ការ​ផ្នែក​អាជីវកម្ម​ធ្វើ​ជា​ឱសថ។

 ស្ថានភាព​អភិរក្ស 
ប្រហែល​ជា​មក​ពី​ប្រមា​មាន​កាំ​សម្រាប់​ការ​ពារ​ខ្លួន​ពី​សត្រូវ និង​សំបូរ​ចំណី​ស៊ី​ហើយ​មើល​ទៅ ទើប​វា​មាន​ដង់ស៊ីតេ​រស់​នៅ​ច្រើន​បង្គួរ​នៅ​ក្នុង​ប្រទេស​កម្ពុជា ប៉ុន្តែ​ប្រភេទ​នេះ​ត្រូវ​បាន​ចុះ​ក្នុង​បញ្ជី​សៀវភៅ​ក្រហម​នៃ​អង្គការ IUCN ថា​ជា​ប្រភេទ​ងាយ​រង​គ្រោះ​ថ្នាក់ (VU) សម្រាប់​បញ្ជី IUCN កំណែ 3.1 បាន​បង្ហាញ​ឲ្យ​ឃើញ​ថា សត្វ​ប្រមា​ប្រភេទ​នេះ​ស្ថិត​នៅ​ក្នុង​ប្រភេទ​រង​គ្រោះ​ថ្នាក់​តិច​តួច (LC) នៅ​លើ​ពិភព​លោក ដោយ​សារ​សត្វ​ឆ្កែ ឬ​ការ​បរបាញ់​ដើម្បី​យក​ក្រពះ និង​កាំ​របស់​វា​សម្រាប់​ធ្វើ​អាជីវកម្ម។

 កំណត់​ចំណាំ 
 សៀវភៅ «មគ្គុទ្ទេសក៍​នៅ​តំបន់​វាល​ឆ្ពោះ​ទៅ​ស្គាល់ ថនិកសត្វ នៃ​ប្រទេស​កម្ពុជា», ២០០៨

Category:ថនិកសត្វ
Category:ក្រុមប្រមា